बांसुरी वादक देवनारायण संग विजय मिश्रा के गोठबात
लोक-संगीत म मंदरस कस मिठास घोरथे बांसुरी, मांदर, ढोलक, दमऊ, दफड़ा, नंगाड़ा, जइसे छत्तीसगढ़ी लोक बाजा के बीच म दूबर-पातर बांसुरी ल देखबे त दिखय नहीं। फेर गाय बजाय के बेरा में अपन ले बड़े-बड़े बाजा मन के बारा बजा देथे, बांसुरी ह। छत्तीसगसढ़ी लोक गीत, संगीत म बांसुरी के सुर हर मंदरस कस मिठास ल घोर देथे। हमर पाठ पुरान म पढ़े अउ सुने ल मिलथे कि नानचुन साज बांसुरी के बल म भगवान श्रीकिसन हर गोप-गोपिका, गाय गरूवा ल मोहित कर डारय। अइसने हे बांसुरी बजा के अपन कला म बूड़े सोनडोंगरी (गुरूर ब्लॉक) गांव के रहोइया देवनारायण साहू हर अपन बांसुरी के तान सुनोइया मन ल मोह डारथे। देवनारायण के बांसुरी यात्रा कथा ल जाने बर ओखर संग मोर मूंहाचाही अइसन होइस-
विजय- देवनारायणजी बांसुरी फूंके के चस्का कइसे अउ कोन उमर म चढि़स?
देव- हमर घर परिवार म छत्तीसगढ़ी लोक संगीत हर रचे-बसे हवय। मोर बाबूजी श्री बाबूलाल हर हारमोनियम मास्टर आय। ओखरे संगेसंग मैं हर पहिली घांव कुलेश्वर चौरेजी ल बांसुरी बजावत सुनेंव, तब बांसुरी के धुन म बीपतिया गेंव । गांव के मेला में आठ आना के बांसुरी बिसा के उही में ददरिया, बिहाव के गीत के तान छेडऩा सुरू करेंव।
सोन डोंगरी ले सुरू होके आपके बांसुरी के तान कहां-कहां तक बगरिस?
- मोर चालीस बछर के उमर ल पूरा करत- करत मैं हर सोनहा बिहान, लोक रंग, अनुराग धारा, रंग सरोवर, गंवई के तिहार, लोक रागिनी जइसे नामी लोक संस्था म बांसुरी बजाय हांवव। अइसन संस्था के कलाकार मन संग म कइ ठिन राज्य-राष्ट्र लोक महोत्सव में भाग लेहे के मोला मउका मिले हवय।
आजकल गांव-गांव म लोक मंच खुलत हवय, एखर असली कारन का हे?
- छत्तीसगढ़ राज बने के पहिली अउ अब ल देखव त वाकई म लोक मंच के बजार भराय दिखथे। एखर सबले बड़े कारन अब गंवई गांव में बिजली, पानी, सड़क के संगे संग रिकार्डिंग के सुविधा बाढ़ गे हावय। छत्तीसगढ़ सरकार तको लोक मंच के बढ़हर बर नवा-नवा काम करत हें। पहिली के तुलना में अब किसान मन दू-तीन फसल लेवत हें, जेखर से आमदनी बाढग़े हावय। ते पाय के लोकमंच ल कराय के हौसला बाढग़े हावय।
बदलत बेरा म छत्तीसगढ़ी कला संसार बर कोनो खतरा दिखथे का?
- नवा जमाना आय ले छत्तीसगढ़ी कला संस्कृति ल बढ़ावा तो बहुत मिलिस। फेर जुन्ना-जुन्ना गाना-बजाना के रीति-रिवाज में जउन बदलाव दिखत हे, ओहर चिन्ता के बात आय। पहिली के गीत-संगीत म छत्तीसगढ़ी लोकरस के महक भराय रहय। अब तो अइसे-अइसे गाना सुने ल मिलथे जेमे न मुड़ी पूछी के ठिकाना रहे न सुर के। हमर छत्तीसगढ़ के बांस, चिंकारा, धनकुल, मोहरी, सिंग बाजा, खंजेरी के आवाज अब के संगीत म सुने बर नइ मिलय। अइसन बाजा अउ एखर बजोइया मन ल छत्तीसगढ़ राज्य के धरोहर कस संजोय के बेरा आगे हे।
आप के बिचार म नंदावत लोक कला कइसे बांचही?
- हमर छत्तीसगढ़ के आत्मा गांव म बसथे। इंहे लोक कलाकार जनम लेथे। ये हिसाब से सब ले पहिली गंाव-गांव म लोककला, संस्कृति ल बढ़ावा देहे बर लोक गीत, संगीत के सिक्छा देना जरूरी हे। मेला-ठेला, सादी-बिहाव अउ तीज तिहार में फूहड़ फिलिम के गाना म नाचना तको बंद होना चाही। इस्कूल, कॉलेज म छत्तीसगढ़ी नृत्य, गीत के प्रस्तुति ल अनिवार्य करना चाही। लोक जगत म बड़े-बड़े काम करोइया जइसे मंदराजी दाऊ, रामचंद्र देशमुख, महासिंग चंद्राकर, देवदास बंजारे, मदन निषाद, गोविन्द निर्मलकर कस कलाकार मन के मूरती गांव-गांव म लगना चाही।
बासुरी के बनावट हर का संदेसा देथे ?
-विजय भइया, बने सवाल पूछे हवव। बांसुरी ल देखथों त मोला अइसे लागथे की पेड़-पौधा मनखे मन ल किसिम-किसिम के फायदा पहुंचाथे। सुखाय बांस ल बेंद-बेंद के बनाय बाजा बांसुरी हर मनखे ल सीख देथे की दुख-पीरा के बेरा म तको हांसत मुसकावत अपन बोली म मिठास राखना चाही।
देवनारायण संग अइसन गोठबात ल पूरा करके जब बिदा लेंव त मोर मन म गूंजत रहिसे कि पेड़- पौधा जियत-मरत ले मनखे के सेवा में काम आथें। अइसन जिनीस के सेवा अउ बरक्कत बर मनखे समाज ल काम करना चाही। पेड़-पौधा के लकड़ी अउ जीव-जंतु के चाम के संगेसंग लोहा, तांबा, पीतल ले बने साज के इही आवाज (पीरा) होही-
''जो साज से निकली है वो सबने सुनी है।
जो तार पे गुजरी है, वो किस दिल को पता हैÓÓ।।
विजय मिश्रा 'अमितÓ
mai_Deva hne_Deva bho_Deva bho_Deva bho_Deva hne_Deva hne_Deva hne_Deva hne_Deva hne_Deva bho_Deva hne_Deva hne_Deva hne_Deva hne_Deva hin_Deva hin_Deva mar_Deva